**Information om indsamling og opbevaring af personoplysninger på ansatte hos HF & VUC Nordsjælland**

*25. maj 2018 træder EU’s Persondataforordning i kraft. I den forbindelse skal vi oplyse dig om, hvilke data vi opbevarer om dig samt hvilken databehandling og videregivelse vi foretager ved ansættelse hos os.* *Læs i øvrigt vores beskrivelser af databehandling på HF & VUC Nordsjælland på www.vucns.dk.*

**Registrering**
I forbindelse med ansættelse og lønudbetaling m.v. indsamler og opbevarer HF & VUC Nordsjælland person­oplysninger om dig, fx: navn, adresse, telefon, mail-adresse, cpr.nr., lønindplacering, bankoplysninger, referater fra MUS-samtaler, arbejdstidsopgørelse, syge-fraværsdage, ferie samt andre ansættelses­mæssige forhold og sager. Sker der ændringer i dine data, skal du derfor underrette os.

Jf. persondataloven – fra 25. maj 2018 EU's Persondataforordning - bliver dine personlige oplysninger opbevaret sikkert og fortroligt.

Vi gemmer personlige oplysninger på servere med adgangskontrolleret adgang, placeret i sikre faciliteter ved IT-Center Fyn. Sikkerhedsforanstaltningerne kontrolleres løbende for at sikre at brugeroplysningerne håndteres forsvarligt.

Adgang til personoplysninger gives kun til ansatte, der i arbejdets medfør har behov for dette. Alle ansatte har tavshedspligt.

Øvrig registrering:

* Dit foto vises på skolens hjemmeside – hvis du har givet specifikt samtykke hertil.
* HF & VUC Nordsjælland har opstillet TV kameraer flere steder i bygningerne. Kameraerne er tydeligt skiltede og gør det muligt at optage alle, der kommer ind i bygningen eller forlader den igen af én af udgangene. TV overvågningen foretages i kriminalitets­fore­byggende øjemed og slettes efter maksimalt 30 dage.

Hvis der er mistanke om at noget ulovligt er foregået eller der har været en episode med truende adfærd, vil TV optagelserne blive gennemset. Evt. videregivelse af optagelser til politiet vil kun forekomme i kriminalitets­op­kla­ren­de øjemed.

**Anvendelse**
Personoplysningerne anvendes i forbindelse med den nødvendige administrative varetagelse af dit ansættelses­forhold, herunder lønudbetaling. Det logges hvem, der tilgår person­oplysningerne i LUDUS.

Dine persondata anvendes også til at gennem­føre holdevalueringer og trivsels­undersøgelser (MTU). Herudover anvendes dine persondata til holdoprettelse / fagfordeling /eksamensafholdelse / censorudveksling m.m. samt til at sikre at du får adgang til de programmer, der er til rådighed i undervisningen.

De lagrede personoplysninger anvendes ikke til profilering, fx annoncering, medmindre du specifikt giver dit samtykke hertil.

Alle medarbejdere er ansvarlige for enhver brug af deres personlige adgang og konti og har pligt til at hånd­tere passwords mv. forsvarligt, således at de ikke kommer andre i hænde.

**Videregivelse**
Personoplysninger sendes normalt ikke til tredjepart. Undtaget herfor er de tilfælde, hvor der er tale om en ekstern leverandør, der for at kunne levere den funktionalitet som HF & VUC Nordsjælland efterspørger, har behov for at tilgå data eller overføre data mellem systemer som HF & VUC Nordsjælland benytter. Kategorier er fx Statens Løn System, SKAT, LUDUS m. fl. I disse tilfælde sikres det bl.a. med en revisor­er­klæring eller en databehandler­aftale fra leverandøren, at fuld fortrolighed og gældende lovgivning overholdes.
Vi sender også dine personoplysninger til de firmaer, der leverer den software som vi benytter i undervisningen - fx Systime, Uni-login (STIL), ITC Fyn etc. Det sker for at give dig adgang til de under­vis­nings­­plat­forme, der anvendes i undervisningen. Men også for at kunne gennem­­føre hold­evalueringer og trivsels­under­søgelser (KTU og ETU). Se den fulde liste på vores hjemmeside.

STIL - Styrelsen for IT og Læring - opbevarer dine oplysninger efterfølgende og kan anvende dem til statistiske og forskningsmæssige formål.

**Indsigtsret**Du har altid ret til at få indsigt i personoplysninger om dig selv. Du har også ret til at få rettet person­op­lysninger om dig, som er forkerte eller ufuldstændige. I disse tilfælde skal du henvende dig til skolens administration eller din nærmeste leder.

**Samtykke**
Hvis du har givet samtykke til anvendelse af dit foto eller til profilering i øvrigt fx i videooptagelser, kan du trække dette samtykke tilbage. Henvendelse sker i så fald til skolens administration eller nærmeste leder.

**Portabilitet**Du har ret til at få udleveret alle registrerede oplysninger om dig selv – i et letlæseligt format.

**Sletning**
Vi opbevarer dine personoplysninger i op til 6 år efter din fratrædelse af hensyn til klageadgang, revision af regnskab m.v. Oplysninger, der ikke længere anses for relevante i forhold til din ansættelse, slettes efterfølgende.

**Ansvar for dine data - kontakt**HF & VUC Nordsjælland, Milnersvej 40, 3400 Hillerød, CVR. 29553971, har dataansvar for dine persondata mens du er ansat hos os. Skolens rektor har ansvaret for at dine data opbevares og behandles korrekt. Rektor kan kontaktes på tlf.: 48201600 eller på e-mail: post@vucns.dk

**Databeskyttelsesrådgiver**
HF & VUC Nordsjælland har en databeskyttelsesrådgiver ansat. Har du spørgsmål til dine persondata eller mener du de er blevet misbrugt af HF & VUC Nordsjælland, så kan du henvende dig til vores DPO. Du finder kontaktoplysninger på vores hjemmeside - VUCNS.dk/Om os/Kvalitetssikring/Persondata

**Klagemulighed**Du kan klage til Datatilsynet, hvis du mener dine data ikke behandles korrekt i henhold til databeskyttelses­forordningen.

Datatilsynet,
Borgergade 28, 5
1300 København K
Telefon 3319 3200
E-mail: dt@datatilsynet.dk